CELEX: 32019D1615
Language: bg
Date: 2019-09-26 00:00:00
Title: Решение за изпълнение (ЕС) 2019/1615 на Комисията от 26 септември 2019 година за установяване на спешни мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV) (нотифицирано под номер С(2019) 6826)

30.9.2019   
               
               
                  BG
               
               
                  Официален вестник на Европейския съюз
               
               
                  L 250/91
               
            
         РЕШЕНИЕ ЗА ИЗПЪЛНЕНИЕ (ЕС) 2019/1615 НА КОМИСИЯТА
         от 26 септември 2019 година
         за установяване на спешни мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV)
         
            
               (нотифицирано под номер С(2019) 6826)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2000/29/EО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, трето изречение от нея,
         като има предвид, че:
         
                     (1)
                  
                  
                     Вирусът на кафявото набраздяване по плодовете на доматите („посоченият организъм“) е вредител, който понастоящем не е посочен в списъка в приложение I или приложение II към Директива 2000/29/ЕО.
                  
               
                     (2)
                  
                  
                     В края на 2018 г. обаче Германия и Италия докладваха за наличието на огнища на посочения организъм по доматените растения на тяхна територия и за предприетите мерки за контрол върху него. Извършеният от Италия анализ на риска от вредители доказа, че посоченият организъм и вредните последици от него могат да представляват значителен проблем за здравето на растенията в Съюза и по-специално за производството на Solanum lycopersicum L. и Capsicum annuum.
                  
               
                     (3)
                  
                  
                     Поради това държавите членки следва да гарантират, че всяко лице, под чийто контрол се намират растения, които може да бъдат заразени с посочения организъм, се уведомява за евентуалното му присъствие и мерките, които трябва да бъдат предприети.
                  
               
                     (4)
                  
                  
                     Освен това държавите членки следва да извършват годишни наблюдения за присъствието на посочения организъм на тяхна територия, за да се гарантира прилагането на по-активен подход по отношение на установяването и разпространението на посочения организъм.
                  
               
                     (5)
                  
                  
                     С оглед на доказателствата, предоставени от Германия и Италия, и на разпространението на посочения организъм във все по-голям брой трети държави, спрямо посочените податливи на зараза растения за засаждане, включително семената, следва да се прилагат специфични мерки при въвеждането им в Съюза и те следва да се придружават от фитосанитарен сертификат.
                  
               
                     (6)
                  
                  
                     Тези специфични мерки следва да осигурят навременното откриване на посочения организъм на територията на Съюза и в тях следва да се предвидят изисквания за въвеждането в Съюза на посочените растения за засаждане, включително на семената, както и извършването на официални проверки при въвеждането в Съюза на посочените растения за засаждане, включително на семената.
                  
               
                     (7)
                  
                  
                     Такива мерки са необходими, за да се гарантира по-добра защита на територията на Съюза от навлизането, установяването и разпространението на посочения организъм.
                  
               
                     (8)
                  
                  
                     За да могат отговорните официални органи и професионалните оператори да се адаптират към споменатите изисквания, настоящото решение следва да се прилага от 1 ноември 2019 г.
                  
               
                     (9)
                  
                  
                     Настоящото решение следва да бъде временно и да се прилага до 31 март 2022 г., за да може да бъде преразгледано преди изтичането на този срок.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            За целите на настоящото решение се прилагат следните определения:
            
                        а)
                     
                     
                        „посочен организъм“ означава вирусът на кафявото набраздяване по плодовете на доматите (ToBRFV);
                     
                  
                        б)
                     
                     
                        „посочени растения за засаждане“ означава растения за засаждане от видовете Solanum lycopersicum L. и Capsicum annuum.
                     
                  
         
            Член 2
            Забрана за въвеждането и движението на територията на Съюза
            Забранява се въвеждането и движението на посочения организъм на територията на Съюза.
         
         
            Член 3
            Откриване или съмнения за присъствие на посочения организъм
            Държавите членки гарантират, че всяко лице, под чийто контрол се намират растения, които може да са заразени с посочения организъм, се уведомява незабавно за присъствието на посочения организъм или за съмненията за неговото присъствие, за възможните последствия и рискове и за мерките, които трябва да бъдат предприети за предотвратяване на установяването или разпространението на посочения организъм.
         
         
            Член 4
            Наблюдения и установяване на посочения организъм на територията на държавите членки
            
               1.   Държавите членки провеждат годишни наблюдения за присъствието на посочения организъм върху растения гостоприемници на тяхна територия.
            
            
               2.   Наблюденията се извършват от отговорния официален орган или под неговия официален надзор. Те включват лабораторни изпитвания и се основават на доказани научно-технически принципи с оглед на възможността за откриване на посочения организъм.
            
            
               3.   До 31 януари всяка година държавите членки съобщават на Комисията и на другите държави членки резултатите от наблюденията, извършени през предходната календарна година.
            
         
         
            Член 5
            Движение на посочените растения за засаждане на територията на Съюза
            Посочените растения за засаждане с произход в рамките на територията на Съюза могат да се придвижват на територията на Съюза само ако са придружени от фитосанитарен паспорт, изготвен и издаден в съответствие с Директива 92/105/ЕИО на Комисията (2), и ако отговарят на едно от следните изисквания:
            
                        а)
                     
                     
                        те са с произход от области, за които е известно, че в тях посоченият организъм не се среща;
                     
                  
                        б)
                     
                     
                        в случай на растения за засаждане, различни от семена:
                        
                                    i)
                                 
                                 
                                    те са с произход от производствен обект, за който е известно, че в него посоченият организъм не се среща, въз основа на официални проверки, извършени в подходящо време за откриване на този организъм; и
                                 
                              
                                    ii)
                                 
                                 
                                    получени са от семена, които или са с произход от области, свободни от посочения организъм, или са били подложени на официално изследване за посочения организъм въз основа на представителна извадка с използване на подходящи методи, и при тези изследвания е установено, че са свободни от посочения организъм;
                                 
                              
                  
                        в)
                     
                     
                        в случай на семена е извършено официално вземане на проби и изследване за наличие на посочения организъм въз основа на представителна извадка с използване на подходящи методи, и при тези изследвания е установено, че са свободни от посочения организъм.
                     
                  
         
            Член 6
            Изисквания за въвеждането на посочените растения за засаждане в Съюза
            Посочените растения за засаждане се въвеждат в Съюза само ако се придружават от фитосанитарен сертификат, посочен в член 13, параграф 1, подточка ii) от Директива 2000/29/ЕО, и ако отговарят на едно от следните изисквания:
            
                        а)
                     
                     
                        Посочените растения за засаждане са с произход от трета държава, за която съгласно приложимите международни стандарти за фитосанитарни мерки е установено от съответната национална служба за растителна защита, че е свободна от посочения организъм. Тази информация трябва да бъде посочена във фитосанитарния сертификат в рубриката „Допълнителна декларация“.
                     
                  
                        б)
                     
                     
                        Посочените растения за засаждане са с произход от област, за която съгласно приложимите международни стандарти за фитосанитарни мерки е установено от съответната национална служба за растителна защита, че е свободна от посочения организъм. Наименованието на тази област се посочва във фитосанитарния сертификат в рубриката „Място на произход“.
                     
                  
                        в)
                     
                     
                        Когато посочените растения за засаждане са с произход от трети държави или области, различни от посочените в букви а) и б), те отговарят на следните изисквания:
                        
                                    i)
                                 
                                 
                                    в случай на посочени растения за засаждане, различни от семена:
                                    
                                                —
                                             
                                             
                                                те са произведени в производствен обект, регистриран и контролиран от националната организация за растителна защита в държавата на произход, за който е известно, че е свободен от посочения организъм, въз основа на официални проверки, извършени в подходящо време за откриване на този организъм; и
                                             
                                          
                                                —
                                             
                                             
                                                получени са от семена, които или са с произход от области, свободни от посочения организъм, или са били подложени на официално изследване за посочения организъм въз основа на представителна извадка с използване на подходящи методи, и при тези изследвания е установено, че са свободни от посочения организъм. Данни за изследването се включват в рубриката „Допълнителна декларация“ на фитосанитарния сертификат.
                                             
                                          Трябва да има на разположение информация за гарантиране на проследимостта на посочените растения за засаждане до производствения им обект;
                                 
                              
                                    ii)
                                 
                                 
                                    в случай на семена е извършено официално вземане на проби и изследване за наличие на посочения организъм въз основа на представителна извадка с използване на подходящи методи, и при тези изследвания е установено, че са свободни от посочения организъм. Данни за изследването се включват в рубриката „Допълнителна декларация“ на фитосанитарния сертификат.
                                 
                              
                  
         
            Член 7
            Официални проверки при въвеждане в Съюза
            Всички пратки с посочените растения за засаждане, въвеждани в Съюза, преминават официална проверка на входния пункт в Съюза или на местоназначението, както е предвидено в съответствие с Директива 2004/103/ЕО на Комисията (3).
         
         
            Член 8
            Дата на прилагане
            Настоящото решение се прилага от 1 ноември 2019 г.
         
         
            Член 9
            Срок на действие
            Настоящото решение се прилага до 31 март 2022 г.
         
         
            Член 10
            Адресати
            Адресати на настоящото решение са държавите членки.
         
         
            Съставено в Брюксел на 26 септември 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 169, 10.7.2000 г., стр. 1.
         
            (2)  Директива 92/105/ЕИО на Комисията от 3 декември 1992 г. относно установяване на степен на стандартизация за фитосанитарните паспорти за използване при движението на някои растения, растителни продукти или други предмети вътре в Общността и за определяне на условията и реда за издаването на такива фитосанитарни паспорти, както и във връзка с условията и подробните процедури за тяхната смяна (ОВ L 4, 8.1.1993 г., стр. 22).
         
            (3)  Директива 2004/103/ЕО на Комисията от 7 октомври 2004 г. относно контрола за идентичност и проверките на фитосанитарното състояние на растенията, растителните продукти и други предмети, изброени в част Б от приложение V към Директива 2000/29/ЕО на Съвета, които могат да бъдат извършвани на място, различно от входния пункт на Общността, или на място в непосредствена близост до него и за определяне на условията, свързани с тези проверки (ОВ L 313, 12.10.2004 г., стр. 16).